वह भले ही सिसिली के अपने साथियों की तरह चर्चित न हो, लेकिन उसके ड्रग्स और वसूली कारोबार की कीमत अरबों यूरो है. किसी मुसीबत से बचने के लिए उनके आकाओं ने तहखाने तक बनवा रखे हैं.मुझे नहीं लगता कि इससे पहले मुझे कभी सूरज की रोशन से ऐसी राहत मिली होगी. दरअसल कोकीन के कारोबार से रहस्य का पर्दा उठाने के लिए मैं रात के अंधेरे में एक सुरंग से रेंग रहा था, जो चूहों के मल से भरी हुई थी.धूल और सीलन से दम घुटा जा रहा था. कितने समय तक मुझे नीचे रहना पड़ेगा. चार घंटे? पाँच? या फिर आठ?आखिरकार गंदगी से लथपथ और थकान के साथ मैं एक खूबसूरत पहाड़ी पर निकला. हवा में जंगली अजवाइन की खुशबू तैर रही थी.यह सुरंग प्लैटी नाम के एक कस्बे में थी. प्लैटी को करीब एक शताब्दी से माफिया समूह डैन्गेटा की मजबूत पकड़ के लिए जाना जाता है.इसके आकाओं की गिनती दुनिया के प्रमुख कोकीन तस्करों में होती है और इनके आस्ट्रेलिया में डैन्गेटा के शाखा से मजबूत संबंध हैं.हालाँकि अब इनके लिए हालात मुश्किल होने लगे हैं.पुलिस की सख्ती बढ़ने के साथ ही डैन्गेटा ने छिपने के लिए सड़कों और घरों के नीचे आश्चर्यजनक रूप से खुफ़िया ठिकाने तैयार कर लिए हैं.देखा जाए तो यह एक समांतर शहर जैसा है, अंडरग्राउंड प्लैटी, जहाँ खिसकने वाली सीढ़ियों के नीचे बंकर बने हुए हैं, छिपे हुए दरवाजे हैं और यहाँ तक कि एक पित्ज़ा ओवन भी. दरअसल एक अंतहीन सुरंग का दरवाजा है.प्लैटी के बंकर पागलपन की इंतहाँ को दर्शाते हैं. सुरंगों में अलग से सीवर सिस्टम है, जो सैकड़ों मीटर दूर शहर से बाहर निकलता है.अब इन सुरंगों को खोजा जा चुका है और ये चूहों और मेरे जैसे माफिया से संबंधित इतिहासकारों की जिज्ञासा का साधन बनकर रह गये है.दक्षिणी इटली में प्लैटी अकेला ऐसा शहर नहीं है, जहाँ हाल के वर्षों के दौरान बंकर बनाने की महामारी फैली है.अर्धसैनिक बल के एक जवान ने हमें बताया कि कुख्यात शहर रोसारियो के पास एक संतरे के बगीचे में उसने खुद एक दर्जन बंकरों को देखा.चूँकि स्थानीय डैन्गेटा का लंबे समय से जियोइया तारो के पास कंटेनर पोर्ट पर कब्जा रहा है, इसलिए वे अपने बंकर शिपिंग पोर्ट में ही बनाते हैं.माफियोसी एक दूसरा क्षेत्र है, जिनकी अपनी विशेष तकनीक है. उन्हें बंकर बनाने में महारत हासिल है.इन माफिया बंकर को देखकर हम माफिया के खिलाफ इटली की लड़ाई के मौजूदा स्तर को समझ सकते हैं.यदि इटली माफिया के इस जाल को उखाड़ फेंकता है तो उसके लिए बड़ी कामयाबी होगी.हत्या, वसूली और मादक पदार्थों की तस्करी में दोषी ठहराये जा चुके सैकड़ों गुंडे खुलेआम घूम रहे हैं. इससे सरकार की विश्वसनीयता को ठेस पहुँची है.ऐसे में इतालवी अधिकारियों के लिए इन माफिया भगोडों का शिकार पहली प्राथमिकता है.इन माफियाओं के लिए भगोड़ा शब्द भी सही नहीं है क्योंकि तलाशशुदा माफिया बॉस शायद ही कभी अपने इलाके को छोड़ता है.ऐसा करने से उसकी बादशाहत खत्म हो सकती है, और उसका कोई साथी उसकी जगह हड़प सकता है. ऐसे में उसके लिए अपने इलाके में छिपना का निर्णय ही सही होता है.ऐसे में माफिया बंकर की बढ़ती संख्या बताती है कि संगठित अपराध रक्षात्मक मुद्रा में है. लेकिन बंकर हमें यह भी बताते हैं कि उन इलाकों में माफिया का नियंत्रण कितना मज़बूत है.